Sklep Sveta

z dne 17. novembra 2003

o sklenitvi v imenu Evropske skupnosti Konvencije št. 180 Sveta Evrope o informacijah in pravnem sodelovanju v zvezi s storitvami informacijske družbe

(2003/840/ES)

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti in zlasti člena 133 v povezavi s prvim pododstavkom člena 300(2) Pogodbe,

ob upoštevanju predloga Komisije,

ob upoštevanju naslednjega:

(1) S konvencijo Sveta Evrope št. 180 o informacijah in pravnem sodelovanju v zvezi s storitvami informacijske družbe (Konvencija) se vzpostavlja mednarodni sistem predhodne notifikacije in administrativnega sodelovanja, ki se predvsem nanaša na storitve informacijske družbe.

(2) Ker se storitve informacijske družbe opravljajo na daljavo, z elektronskimi sredstvi in na posamično zahtevo prejemnika storitev (v skladu z opredelitvijo iz člena 2 konvencije), te storitve ne zahtevajo fizičnega premikanja bodisi ponudnika storitev ali prejemnika storitev. Zato so predmet skupne trgovinske politike in so skladno z Mnenjem 1/94 Sodišča Evropskih skupnosti glede Svetovne trgovinske organizacije v izključni pristojnosti Evropske skupnosti [1].

(3) Izkušnje z Direktivo 98/34/ES Evropskega parlamenta in Sveta z dne 22. junija 1998 o določitvi postopka za zbiranje informacij na področju tehničnih standardov in tehničnih predpisov ter pravil o storitvah informacijske družbe [2], ki je v splošni uporabi od leta 1999, so izrazito pozitivne kot mehanizem za vnaprejšnje informiranje in za administrativni dialog na področju storitev on-line.

(4) Podoben mednarodni mehanizem naj bi bil kmalu vzpostavljen znotraj Sveta Evrope, pri čemer ima Skupnost neposredni interes za sodelovanje. Takšen mehanizem bi ji omogočil, da bi imela redne informacije o zakonodajnih pobudah, ki jih pripravljajo druge države, nato pa bi po potrebi izražala svoja stališča o osnutkih, ki bi utegnili imeti hude pravne in gospodarske posledice glede na dejavnosti on-line.

(5) V praksi bi takšno sodelovanje temeljilo na operativnem mehanizmu, uvedenem leta 1983 z Direktivo 83/189/EGS, ki je bila pozneje razveljavljena in nadomeščena z Direktivo 98/34/ES, države članice pa bi se predvsem izognile dodatnim obveznostim notifikacije poleg tistih, ki jih že imajo na podlagi Direktive 98/34/ES.

(6) Konvencijo je treba odobriti –

SKLENIL NASLEDNJE:

Člen 1

Konvencija Sveta Evrope št. 180 o informacijah in pravnem sodelovanju v zvezi s storitvami informacijske družbe se odobri v imenu Skupnosti.

Besedilo konvencije je priloženo temu sklepu [3].

Člen 2

Predsednik Sveta je s tem pooblaščen, da določi osebo (osebe), ki bo (bodo) pooblaščena (e) za podpis konvencije, ki bo pravno zavezujoča za Skupnost.

Člen 3

Ta sklep bo objavljen v Uradnem listu Evropske unije.

V Bruslju, 17. novembra 2003

Za Svet

Predsednik

G. Alemanno

[1] Mnenje Sodišča Evropskih skupnosti z dne 15. novembra 1994, [1994] PSES, str. I-5267.

[2] UL L 204, 21.7.1998, str. 37. Direktiva, kakor je bila spremenjena z Direktivo 98/48/ES Evropskega parlamenta in Sveta (UL L 217, 5.8.1998, str. 18).

[3] Besedilo sklenjene konvencije obstaja v angleščini in francoščini, pri čemer sta obe besedili enako verodostojni.

--------------------------------------------------